Tan Sri **Abdul Gani Patail**, PMN, (lahir 6 Oktober 1955) ialah bekas Peguam Negara Malaysia. Beliau pernah mengetuai pasukan petugas khas menyiasat wang berbilion ringgit dalam akaun peribadi Perdana Menteri Najib Razak. 

Pada 27 Julai 2015, Ketua Setiausaha Negara, Ali Hamsa mengumumkan perkhidmatan Abdul Gani ditamatkan dan bekas Hakim Mahkamah Persekutuan Mohamed Apandi Ali dilantik menggantikannya. Kerajaan bertegas khidmat Abdul Gani tidak disambung atas faktor kesihatan namun spekulasi mengatakan ia ekoran beliau telah hampir selesai menyiasat skandal 1MDB dan 'derma' RM2.6 bilion.

Pada 15 Mei 2018, Perdana Menteri Mahathir bin Mohamad mengadakan perbincangan dengan Ketua Hakim Negara Tun Md Raus Sharif dan Abdul Gani di bangunan Yayasan Perdana di Putrajaya.

Latar belakang
--------------

Abdul Gani Patail lulusan Sarjana Muda Undang Undang dari Universiti Malaya 1979. Kerjaya beliau bermula sebagai Timbalan Pendakwa Raya di Kota Kinabalu, Sabah. Pada tahun 1985, beliau telah dinaikkan pangkat kepada Peguam Kanan Persekutuan di Sabah.

Pada Januari 1994, Abdul Gani berpindah ke Jabatan Peguam Negara di Kuala Lumpur. Di sana, beliau telah dilantik sebagai Ketua Bahagian Pendakwaan (1994 dan sekali lagi pada tahun 2000), Ketua Bahagian Penasihat dan Antarabangsa (1995) dan Pesuruhjaya Penyemak Undang-Undang (1997). Pada 1 Januari 2002, beliau dilantik sebagai Peguam Negara Malaysia.

Menyiasat skandal 1MDB
----------------------

Laman utama: Skandal 1Malaysia Development Berhad dan Kontroversi Najib Razak
Pada 2 Julai 2015, The Wall Street Journal menerbitkan laporan mendakwa dana 1MDB dipindahkan ke akaun peribadi Perdana Menteri Najib Razak.

Pada 4 Julai 2015, Abdul Gani berkata pihak berkuasa pada 3 Julai menyiasat pejabat tiga buah syarikat yang dikaitkan dengan dakwaan pemindahan sejumlah dana yang besar ke akaun Perdana Menteri dan memperoleh sejumlah dokumen yang berkaitan. Serbuan ke atas SRC International Sdn Bhd, Gandingan Mentari Sdn Bhd dan Ihsan Perdana Sdn Bhd itu dilakukan oleh sebuah kumpulan penyiasat pasukan petugas khas yang turut dianggotai oleh SPRM, PDRM dan Bank Negara Malaysia (BNM). Abdul Gani juga mengesahkan bahawa pasukan khas itu telah memulakan siasatan berhubung isu 1MDB dan menyerahkan kepada beliau beberapa dokumen untuk disemak termasuk dokumen yang berkaitan dengan dakwaan penyaluran dana ke akaun Perdana Menteri.

Pada 28 Julai 2015, Abdul Gani sebagai Peguam Negara ditamatkan mulai 27 Julai 2015 atas sebab-sebab kesihatan. Laporan dikeluarkan agensi berita kebangsaan *Bernama* memetik kenyataan daripada Ketua Setiausaha Negara Ali Hamsa. Sementara itu, Abdul Gani memberitahu *Malaysiakini* bahawa beliau tidak tahu mengenai keputusan penamatan khidmatnya sebagai Peguam Negara. Ditanya sama ada ia ada kena mengena dengan siasatan isu 1MDB, Abdul Gani juga enggan mengulas.

Rujukan
-------

1. ↑  Mohamed Apandi dilantik Peguam Negara baharu, reaksi Gani Patail
2. ↑  Malaysia’s Premier Dismisses Deputy and Attorney General Amid Scandal
3. ↑  PM jumpa ketua hakim negara, Gani Patail
4. ↑  Investigators Believe Money Flowed to Malaysian Leader Najib’s Accounts Amid 1MDB Probe
5. ↑  Dana ke akaun PM: Pasukan siasatan khas dibentuk, tiga syarikat diserbu
6. ↑  Peguam Negara lihat dokumen siasatan 1MDB
7. ↑  Perkhidmatan Gani Patail sebagai AG tamat semalam
8. ↑  Mohamed Apandi ganti Ghani Patail sebagai Peguam Negara - KSN
9. ↑  'Saya tak mahu kata apa-apa'

Pautan luar
-----------

* Peguam Negara Malaysia Diarkibkan 2007-12-12 di Wayback Machine

| Kawalan kewibawaan Sunting ini di Wikidata |
| --- |
| Umum | 
* ISNI
	+ 1
* VIAF
	+ 1
* WorldCat Identities
	+ 1

 |
| Perpustakaan negara | 
* Amerika Syarikat

 |
| Lain-lain | 
* Aplikasi Berfaset Terminologi Subjek
* SUDOC (Perancis)
	+ 1

 |